
ENDOGÉN KORRUPCIÓ EGY NEOKLASSZIKUS MODELLBEN

A dolgozatban egy neoklasszikus modellbe vezetjük be endogén változóként a korrupciót. Arra
keressük a választ, hogy milyen tényezők alakítják ki a gazdaságban jelentkező korrupciós aktivitás
mértékét, hogyan alakítja át a korrupció figyelembe vétele a gazdasági szereplők viselkedését, és
bizonyos exogén tényezők megváltozása hogyan módosítja a korrupciós aktivitást. A korrupciónak
a többi makrováltozóra gyakorolt hatását csak olyan szempontból vizsgáljuk, hogy egy konkrét
exogén változás következtében módosuló korrupciós aktivitás miként hat a többi makrováltozóra.
A modellben a vállalatok kenőpénzt fizetnek a háztartásoknak, amelynek tagjai közt ott vannak a
korrupt hivatalnokok. A háztartások a korrupcióból szerzett többletjövedelemből a fogyasztásukat
bővíthetik, cserébe elintézik, hogy nagyobb kormányzati kereslet nyilvánuljon meg a vállalatok
termékei iránt. A nagyobb kormányzati kiadások azért is előnyösek a vállalatok számára, mert
növelik a termelésben rendelkezésükre álló közjavak állományát. A háztartások gazdasági döntéseik
során figyelembe veszik a nagyobb korrupciós aktivitás következtében megemelkedő kormányzati
kiadásokkal járó nagyobb adóterheket is.
A háztartások viselkedésének modellezése megmutatja, hogy a korrupciót figyelembe véve is
érvényes Gossen II. törvénye, ami szerint a maximális hasznosság eléréséhez a korrupció, a
fogyasztás és a munka mérlegelt határhasznának meg kell egyeznie. A vállalatok korrupciós
tevékenysége ott optimális, ahol a korrupció reálköltsége egyenlő a korrupció határtermékével.
Ezek után meghatározzuk a makrogazdasági egyensúlyt a korrupciót is figyelembe véve, majd
komparatív statikus elemzéseket végzünk az egyensúlyi helyzetre. Azt találjuk, hogy a technológiai
javulás növelheti és csökkentheti is a korrupciós aktivitást a paraméterértékektől függően, azonban
a GDP-re, a fogyasztásra és a reálbérre gyakorolt pozitív hatása most is egyértelmű. A fiskális
expanzió kisebb korrupciós aktivitáshoz vezet, növeli a GDP-t és a foglalkoztatottságot, a
fogyasztásra gyakorolt hatása viszont csekély és nem egyértelmű irányú. A korrupcióval járó
adóterhek növekedése egyértelműen csökkenti a korrupciós aktivitást, miközben a többi endogén
változóra gyakorolt hatása alig érezhető.



